**Vecný návrh na zmenu a doplnenie zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých predpisov v znení neskorších predpisov**

**Zoznam použitých skratiek:**

PZ – pedagogický zamestnanec (aj plurál),

OZ – odborný zamestnanec (aj plurál)

PKV – program kontinuálneho vzdelávania (aj plurál)

RŠ – riaditeľ školy alebo riaditeľ školského zariadenia,

VPZ – vedúci pedagogický zamestnanec,

VOZ – vedúci odborný zamestnanec,

KV kontinuálne vzdelávanie,

ZŠ – základná škola,

SŠ – stredná škola,

JŠ – jazyková škola

PGČ – pedagogická činnosť podľa zákona č. 317/2009 Z. z.,

OČ – odborná činnosť podľa zákona č. 317/2009 Z. z.

ŠkVzdP – školský vzdelávací program

ŠkVýchP – školský výchovný program

MŠVVŠ SR – Ministerstvo školstva, vedy, výskumu a športu Slovenskej republiky

MPSVR SR – Ministerstvo práce, sociálnych vecí a rodiny SR

PVV – programové vyhlásenie vlády Slovenskej republiky

MPC – Metodicko-pedagogické centrum

OŠ OÚ – odbor školstva okresného úradu

1. **Súčasný stav**

**Zákon č. 317/2009 Z. z.**

**PRVÁ ČASŤ**

**Zákon č. 317/2009 Z,. z. sa vzťahuje na**

* pedagogického zamestnanca alebo na odborného zamestnanca, teda tú fyzickú osobu ktorá sa podieľa na uskutočňovaní školského vzdelávacieho programu alebo školského výchovného programu alebo vykonáva odbornú činnosť podľa § 4 zákona a je zamestnancom:
  + školy alebo školského zariadenia zriadeného podľa zákona č. 596/2003 Z. z.,
  + školy zriadenej ústrednými orgánmi štátnej správy,
  + zariadenia, v ktorom sa vykonáva výchova a vzdelávanie detí a žiakov v odvetvovej pôsobnosti iných ústredných orgánov štátnej správy,
* pedagogického zamestnanca /učiteľa kontinuálneho vzdelávania/ v MPC,
* pedagogického zamestnanca v katolíckom pedagogickom a katechetickom centre zriadenom Konferenciou biskupov Slovenska,
* pedagogického zamestnanca a odborného zamestnanca zariadení sociálnych služieb, zariadení sociálnoprávnej ochrany detí a sociálnej kurately a zariadení pre pracovnú rehabilitáciu, v ktorých sa vykonáva výchova, výchovné poradenstvo alebo vzdelávanie plnoletých fyzických v pôsobnosti MPSVR SR,

**rieši:**

* práva a povinnosti pedagogického zamestnanca a odborného zamestnanca,
* predpoklady na výkon pedagogickej činnosti a na výkon odbornej činnosti,
* profesijný rozvoj, kariérové stupne, kariérové pozície, atestácie pedagogického zamestnanca a odborného zamestnanca,
* kvalifikačné predpoklady pedagogického zamestnanca a odborného zamestnanca,
* pedagogickú činnosť pedagogického zamestnanca vrátane priamej výchovno-vzdelávacej činnosti a jej rozsahu,
* odborné činnosti odborného zamestnanca,
* rozsah, zameranie, organizáciu a ukončovanie jednotlivých druhov kontinuálneho vzdelávania pedagogického zamestnanca a odborného zamestnanca,
* akreditáciu programov kontinuálneho vzdelávania a programov doplňujúceho pedagogického štúdia (ďalej len „akreditácia“), činnosť a postavenie Akreditačnej rady Ministerstva školstva Slovenskej republiky pre kontinuálne vzdelávanie pedagogického zamestnanca a odborného zamestnanca (ďalej len „akreditačná rada”),
* výkon činnosti poskytovateľov kontinuálneho vzdelávania (ďalej len „poskytovateľ“),
* získavanie kreditov za absolvované druhy kontinuálneho vzdelávania, sebavzdelávanie a tvorivé aktivity pedagogického zamestnanca a odborného zamestnanca a evidovanie kreditov,
* hodnotenie pedagogického zamestnanca a odborného zamestnanca,
* starostlivosť o pedagogického zamestnanca a odborného zamestnanca a ich ochranu.

**DRUHÁ ČASŤ**

**PEDAGOGICKÝ ZAMESTNANEC A PEDAGOGICKÁ ČINNOSŤ, ODBORNÝ ZAMESTNANEC A ODBORNÁ ČINNOSŤ, PRÁVA A POVINNOSTI PEDAGOGICKÉHO ZAMESTNANCA A ODBORNÉHO ZAMESTNANCA**

Druhá časť zákona pomerne fundovane definuje pedagogickú činnosť ako charakteristiku vykonávaného druhu práce, ktorá je determinovaná napĺňaním školského vzdelávacieho programu alebo školského výchovného programu. Zároveň rozlišuje priamu pedagogickú činnosť ako priamu vyučovaciu činnosť alebo priamu výchovnú činnosť. Vo vykonávacom predpise, ktorým je nariadenie vlády SR č. 422/2009 Z. z., sa ďalej upravuje dĺžka jednej hodiny priamej pedagogickej činnosti na 45 resp. 60 minút podľa druhu školy, školského zariadenia resp. typu pedagogickej činnosti. Ide o ustanovenie § 2. Tu nie je zrejmý dôvod takéhoto rozlíšenia, rovnaké alebo podobné triedenie však nachádzame už vo vyhlásenom znení nariadenia vlády SR č. 162/2002 Z. z. o rozsahu vyučovacej činnosti a výchovnej činnosti pedagogických zamestnancov. Textovou analýzou predchádzajúcich a súvisiacich všeobecne záväzných právnych predpisov (do roku 1965) nebolo nájdené podobné triedenie.

Ustanovuje sa chápanie hodiny priamej pedagogickej činnosti nad rámec základného úväzku ako hodiny práce nadčas. Tiež sa definujú činnosti, ktoré pedagogickí zamestnanci vykonávajú v pracovnom čase – priamu pedagogickú činnosť a práce s ňou súvisiace. Vo vzťahu k odborným zamestnancom zákon podobné ustanovenia neobsahuje. Zákon priznáva pedagogickým zamestnancom a odborným zamestnancom v súvislosti s výkonom pedagogickej činnosti alebo odbornej činnosti postavenie chránenej osoby. § 5 prináša práva a povinnosti pedagogických zamestnancov a odborných zamestnancov. Doteraz nebola spracovaná analýza uplatňovania uvedených práv a povinností, či ich interakcie v praxi, najmä zákazu postihovania alebo znevýhodňovania pedagogických zamestnancov a odborných zamestnancov za uplatňovanie svojich práv.

**TRETIA ČASŤ**

**PREDPOKLADY NA VÝKON PEDAGOGICKEJ ČINNOSTI A NA VÝKON ODBORNEJ ČINNOSTI**

Predpoklady na výkon pedagogickej činnosti a na výkon odbornej činnosti podľa zákona sú:

1. kvalifikačné predpoklady,
2. bezúhonnosť,
3. zdravotná spôsobilosť,
4. ovládanie štátneho jazyka,
5. poverenie podľa vnútorných predpisov príslušnej registrovanej cirkvi alebo príslušnej náboženskej spoločnosti na vyučovanie predmetu náboženstvo alebo predmetu náboženská výchova.

Čo sa týka kvalifikačných predpokladov, zákon jednoznačne požaduje na výkon odbornej činnosti, na výkon pedagogickej činnosti učiteľa ZŠ, SŠ a JŠ najmenej vysokoškolské vzdelanie druhého stupňa, pre učiteľa základnej umeleckej školy a korepetítora je aj vysokoškolské vzdelanie prvého stupňa alebo vyššie odborné vzdelanie, pre učiteľa materskej školy, vychovávateľa a pedagogického asistenta aj vysokoškolské vzdelanie prvého stupňa alebo úplné stredné odborné vzdelanie, pre majstra odbornej výchovy aj vysokoškolské vzdelanie prvého stupňa a vyučenie v príslušnom učebnom odbore alebo príbuznom učebnom odbore alebo úplné stredné vzdelanie a vyučenie v príslušnom učebnom odbore alebo príbuznom učebnom odbore; v tých odboroch, v ktorých sa vyučenie v odbore nevykonáva, je splnením požadovaného stupňa vzdelania aj úplné stredné odborné vzdelanie v príslušnom študijnom odbore alebo príbuznom študijnom odbore a DPŠ. Takéto znenie zákona paradoxne neumožňuje uznať kvalifikáciu napríklad pedagogickým asistentom s vysokoškolským vzdelaním druhého stupňa v učiteľských študijných programoch.

Ďalším problematickým textom v tejto časti zákona je samotné definovanie kvalifikačného predpokladu ako

- „získanie profesijných kompetencií absolvovaním vysokoškolského študijného programu alebo vzdelávacieho programu v požadovanom študijnom odbore stredoškolského vzdelávania

- alebo získanie profesijných kompetencií pre pedagogických zamestnancov škôl a školských zariadení, v ktorých sa uskutočňuje výchovno-vzdelávací program pre deti so zdravotným znevýhodnením alebo žiakov so zdravotným znevýhodnením, absolvovaním príslušného študijného programu študijného odboru špeciálna pedagogika pre pedagogických zamestnancov s vysokoškolským vzdelaním alebo absolvovaním príslušného vzdelávacieho programu pomaturitného kvalifikačného štúdia v oblasti špeciálnej pedagogiky pre pedagogických zamestnancov s vyšším odborným vzdelaním alebo úplným stredným odborným vzdelaním“.

Logický konflikt nastáva pri uplatňovaní ustanovenia o DPŠ. V prípade učiteľov, ktorí získali požadovanú kvalifikáciu neučiteľským pregraduálnym štúdiom a DPŠ, nemôžeme tvrdiť, že títo získali profesijné kompetencie tak, ako to vyžaduje zákon, pretože to neumožňujú, ani čiastočne opisy neučiteľských študijných odborov. Tento fakt nás núti zmeniť zákonnú definíciu kvalifikačných predpokladov na výkon (minimálne) pedagogickej činnosti učiteľa ZŠ, SŠ a JŠ.

Ďalším problematickým miestom je postulácia kvalifikačnej požiadavky pre učiteľov ZŠ, SŠ, ZUŠ ako požiadavky vyučovania predmetov svojej aprobácie v minimálnom rozsahu polovice týždenného základného úväzku zníženej o jednu hodinu, vo výnimočných prípadoch v minimálnom rozsahu jednej tretiny týždenného základného úväzku. V spojení so zákonnou možnosťou dopĺňania základného týždenného úväzku vychovávateľov ŠKD a MOV vyučovaním predmetov v rozsahu sedem hodín týždenne ide o opatrenie s priamym negatívnym dopadom na kvalitu vyučovania v ZŠ, SŠ a ZUŠ.

V súvislosti s požadovanou kvalifikáciou učiteľov profesijných predmetov je inšpiratívne ustanovenie týkajúce sa kvalifikačného predpokladu učiteľov odborných zdravotníckych predmetov v stredných zdravotníckych školách, kde sa vyžaduje odborná spôsobilosť na výkon zdravotníckeho povolania v príslušnom študijnom odbore a najmenej dva roky odbornej zdravotníckej praxe a doplnenie si kvalifikačných predpokladov v oblasti pedagogiky, psychológie a didaktiky vyučovania zdravotníckych odborných predmetov.

Splnomocnenie na vydanie vyhlášky, ktorou sa ustanovujú kvalifikačné predpoklady, osobitné kvalifikačné požiadavky a požiadavky vzdelania pre jednotlivé kategórie pedagogických zamestnancov a odborných zamestnancov podľa druhu a typu školy alebo školského zariadenia, je pokračovaním legislatívnej praxe pred vydaním zákona, v ktorej sa nižším právnym predpisom ustanovujú povinnosti. V súčasnosti konštatujeme, že znenie vyhlášky č. 437/2009 Z. z. a platné znenie zákona zneisťuje riaditeľov škôl a školských zariadení pri posudzovaní získaného vzdelania pedagogických zamestnancov na účely spĺňania kvalifikačných predpokladov na výkon pedagogickej činnosti, obdobne aj v prípade odborných zamestnancov.

Zákon nastavením pravidiel a systému dopĺňania a rozširovania kvalifikácie absolventov na účely výkonu konkrétnej pedagogickej činnosti uznáva princíp celoživotného vzdelávania, podľa ktorého dospelý človek môže andragogickými prostriedkami získavať ďalšiu kvalifikáciu v neformálnom vzdelávaní a tak riešiť svoju životnú situáciu, či ekonomický status. Umožnenie poskytovania DPŠ aj tými vysokými školami, ktoré sa primárne nevenujú vedám o výchove a vzdelávaní, otvára možnosť kvalifikačného vzdelávania aj v iných vzdelávacích inštitúciách, než sú pedagogicky zamerané vysoké alebo stredné školy (napríklad priamo riadené organizácie MŠVVŠ SR).

Zákon považuje na účely výkonu pedagogickej činnosti alebo odbornej činnosti za bezúhonného toho, kto nebol právoplatne odsúdený za úmyselný trestný čin alebo za trestný čin spáchaný z nedbanlivosti v súvislosti s výkonom pedagogickej činnosti alebo s výkonom odbornej činnosti. Bezúhonnosť sa preukazuje pred nástupom do zamestnania výpisom z registra trestov nie starším ako tri mesiace. Toto znenie v spojení s prakticky nevymožiteľnou povinnosťou PZ a OZ oznámiť zamestnávateľovi bez zbytočného odkladu podanie obžaloby na jeho osobu vo veci spáchania úmyselného trestného činu alebo trestného činu spáchaného z nedbanlivosti vytvára prostredie, ktoré môže byť ohrozujúce pre deti a žiakov, hrozí pravidelnou škandalizáciou školstva v médiách či znepokojovaním rodičovskej a občianskej verejnosti.

Ešte problematickejším sa javí ustanovenie o zdravotnej spôsobilosti (telesnej a duševnej), ktorá sa dokladuje len pri nástupe do zamestnania, avšak PZ a OZ je povinný dokladovať ju aj počas výkonu pedagogickej alebo odbornej činnosti. V praxi sa toto ustanovenie javí ako nevykonateľné, keďže koncept tohto ustanovenia nie je v súlade so štátnou politikou na úseku ochrany zdravia pri práci (pracovná zdravotná služba, pracovné kategórie, definovanie práce s deťmi a žiakmi ako rizikového povolania, inštitút choroby z povolania, plnenia z tohto dôvodu).

Zákon paušálne vyžaduje ako predpoklad pedagogickej činnosti a odbornej činnosti ovládanie štátneho jazyka a v osobitných prípadoch zavádza pravidlá na jeho preukázanie, avšak nerieši požiadavku ovládania jazyka národnostnej menšiny, ak ide o PZ a OZ školy s vyučovacím jazykom národnostnej menšiny.

**ŠTVRTÁ ČASŤ**

**KATEGÓRIE A PODKATEGÓRIE PEDAGOGICKÝCH ZAMESTNANCOV A KATEGÓRIE ODBORNÝCH ZAMESTNANCOV**

Ambíciou zákona v tejto časti je kategorizovať PZ a OZ podľa charakteristík vykonávanej práce. PZ sa členia na tieto kategórie:

1. učiteľ, ktorý je ďalej kategorizovaný ako
   1. učiteľ pre predprimárne vzdelávanie (učiteľ materskej školy),
   2. učiteľ pre primárne vzdelávanie (učiteľ prvého stupňa základnej školy),
   3. učiteľ pre nižšie stredné vzdelávanie (učiteľ druhého stupňa základnej školy),
   4. učiteľ pre nižšie stredné odborné vzdelávanie, stredné odborné vzdelávanie, úplné stredné všeobecné vzdelávanie, úplné stredné odborné vzdelávanie a učiteľ pre vyššie odborné vzdelávanie (učiteľ strednej školy),
   5. učiteľ základnej umeleckej školy,
   6. učiteľ jazykovej školy,
   7. učiteľ pre kontinuálne vzdelávanie.

b) majster odbornej výchovy,

c) vychovávateľ,

d) pedagogický asistent, ďalej kategorizovaný ako

a. asistent učiteľa,

b. asistent vychovávateľa,

c. asistent majstra odbornej výchovy.

e) zahraničný lektor,

f) tréner športovej školy a tréner športovej triedy,

g) korepetítor.

Odborní zamestnanci sa členia na tieto kategórie:

a) psychológ, školský psychológ,

b) školský logopéd,

c) špeciálny pedagóg, školský špeciálny pedagóg, terénny špeciálny pedagóg,

d) liečebný pedagóg,

e) sociálny pedagóg.

V celej časti nie je jednoznačne rozlíšená charakteristika pedagogickej činnosti a odbornej činnosti, ani charakteristiky jednotlivých kategórií a podkategórií PZ a OZ, ktoré by odôvodňovali požiadavky zákona na rozširovanie a dopĺňanie kvalifikácie pri prechode do inej kategórie.

**PIATA ČASŤ**

**PROFESIJNÝ ROZVOJ**

Profesijný rozvoj je zákonom chápaný ako proces prehlbovania, zdokonaľovania a rozširovania kvalifikácie a profesijných kompetencií v súlade s najnovšími vedeckými poznatkami, spoločenskými potrebami a požiadavkami na výkon pedagogickej činnosti a na výkon odbornej činnosti. Zákon však na tomto mieste neuvažuje nad potrebami zamestnávateľa, čím ostáva profesijný rozvoj v polohe inštitútu, prevyšujúceho konkrétnu pedagogickú činnosť a odbornú činnosť, vykonávanú na účely plnenia hlavných úloh konkrétneho zamestnávateľa a v prospech konkrétneho žiaka či dieťaťa. Toto chápanie profesijného rozvoja má dopad aj na ďalšie systémové nastavenia /kontinuálne vzdelávanie, kreditový systém a atestácie/.

Profesijný rozvoj sa v kariérovom systéme uskutočňuje prostredníctvom kontinuálneho vzdelávania, tvorivých aktivít súvisiacich s výkonom pedagogickej činnosti alebo odborných činností, sebavzdelávania. Táto myšlienka sa v kontexte platného znenia zákona a súčasného systému javí ako bezobsažná /zrušenie overovania profesijných kompetencií, priznávanie kreditov za tvorivé aktivity/. Text zavádza pojem kariérový systém, ktorý definuje ako súbor pravidiel pre zaradenie do kariérového stupňa a kariérovej pozície..

Zákon v tejto časti definuje profesijný štandard, a to v nadväznosti na kvalifikačný predpoklad ako vymedzenie súboru profesijných kompetencií potrebných na štandardný výkon pedagogickej činnosti alebo štandardný výkon odbornej činnosti pre kategóriu a podkategóriu pedagogického zamestnanca alebo kategóriu odborného zamestnanca zaradeného na príslušný kariérový stupeň a na kariérovú pozíciu, pričom profesijný štandard začínajúceho pedagogického zamestnanca a začínajúceho odborného zamestnanca je záväzný pri vypracovaní štátnych vzdelávacích programov príslušných odborov vzdelávania a pri hodnotení obsahu a profilu absolventa študijného programu.V tejto časti opäť vnímame logický rozpor textu, konkrétne v tom, že zákon deklaruje nadväznosť profesijného štandardu na kvalifikačný predpoklad, definovaný ako získanie profesijných kompetencií pregraduálnym vzdelávaním a zároveň deklaruje záväznosť profesijného štandardu pre vypracovanie študijného programu alebo študijného odboru. Ocitáme sa tak v cykle, kde je profesijný štandard determinovaný samým sebou a nadväzuje na samého seba, čím sa spochybňuje opodstatnenosť časti pedagogického výskumu a kreovania niektorých študijných odborov a študijných programov v študijných odboroch skupiny Vedy o výchove a vzdelávaní. Vzhľadom na neprepojenosť vymedzenia pojmu kariérový stupeň a kariérová pozícia je problematické hľadať vzťah inštitútu profesijného rozvoja k profesii resp. semiprofesii pedagogický/odborný zamestnanec a k škole a školskému zariadeniu. Prax ukazuje, že doteraz je kariérový systém využívaný najmä samotnými PZ a OZ ako prostredie, v ktorom uspokojujú svoje ekonomické záujmy. Aplikácia tohto a súvisiacich ustanovení v súčasnosti spôsobuje konflikty v pracovných kolektívoch, dokumentované početnými podaniami RŠ, PZ a OZ. Zákon definuje kariérový stupeň ako vyjadrenie miery preukázaného osvojenia si profesijných kompetencií a náročnosť vykonávania pedagogickej činnosti pedagogickým zamestnancom a náročnosť vykonávania odbornej činnosti odborným zamestnancom, čo je v príkrom rozpore s aplikačnou praxou pri organizovaní atestácií. RŠ nemajú zákonnú možnosť vstupovať do atestačného procesu. Proces vykonávania atestácií je totožný s procesom vykonávania kvalifikačných skúšok podľa vyhl. MŠ SR č. 41/1996 Z. z.. Atestácie sú vykonávané ako zákonné profesijné právo PZ a OZ s následným plnením z rozpočtu konkrétneho zamestnávateľa.

Zákon rozlišuje štyri kariérové stupne:

1. začínajúci pedagogický zamestnanec alebo začínajúci odborný zamestnanec, ide o PZ alebo OZ po nástupe do prvého pracovného pomeru, v ktorom bude vykonávať pedagogickú činnosť alebo odbornú činnosť, alebo pracovného pomeru s iným zamestnávateľom po neúspešnom ukončení adaptačného vzdelávania pedagogického zamestnanca alebo odborného zamestnanca u predchádzajúceho zamestnávateľa,
2. samostatný pedagogický zamestnanec alebo samostatný odborný zamestnanec, ide o PZ alebo OZ po úspešnom ukončení adaptačného vzdelávania alebo po vykonaní prvej atestáciu pre inú kategóriu alebo iný požadovaný stupeň vzdelania PZ, OZ, alebo pedagogického zamestnanca a odborného zamestnanca ako tú, v ktorej je zaradený, alebo po výkone pedagogickej praxe v rozsahu najmenej dva roky v škole obdobného druhu a typu v zahraničí alebo na vysokej škole, alebo po vykonávaní odbornej činnosti obdobného druhu a typu v rozsahu najmenej dva roky v školskom zariadení alebo na vysokej škole, ak tak rozhodne riaditeľ školy,
3. pedagogický zamestnanec s prvou atestáciou alebo odborný zamestnanec s prvou atestáciou, ide o PZ alebo OZ po vykonaní prvej atestácie pre príslušný stupeň požadovaného vzdelania a príslušnú kategóriu PZ a OZ, alebo po vykonaní druhej atestácie pre inú kategóriu, alebo troch rokoch pedagogickej praxe alebo odbornej praxe a získaní tretieho stupňa vysokoškolského vzdelania v odbore súvisiacom s výkonom činnosti,
4. pedagogický zamestnanec s druhou atestáciou alebo odborný zamestnanec s druhou atestáciou, ide o PZ a OZ s najmenej VŠ II a vykonanou druhou atestáciou pre príslušnú kategóriu, alebo so šiestimi rokmi pedagogickej praxe alebo odbornej praxe a získaní tretieho stupňa vysokoškolského vzdelania v odbore súvisiacom s výkonom činnosti.

Pedagogického asistenta a zahraničného lektora možno zaradiť najvyššie do kariérového stupňa samostatný pedagogický zamestnanec.

Začínajúci pedagogický zamestnanec a začínajúci odborný zamestnanec je povinný absolvovať adaptačné vzdelávanie podľa schváleného rámcového programu adaptačného vzdelávania.

Zákon má ambície stupňovať pracovné kompetencie v závislosti od kariérneho stupňa, avšak zákonné výnimky znižujú význam zaradenia do kariérneho stupňa. Príkladom je zaradenie do kariérového stupňa začínajúci pedagogický zamestnanec, osoby zaradené do tohto kariérového stupňa v zmysle zákona môžu byť triednymi učiteľmi. Ako veľký problém sa ukazuje zabezpečenie uvádzanie začínajúceho pedagogického zamestnanca v malých školách, s horšou dostupnosťou regionálnych pracovísk MPC.

Naproti tomu kompetencie pedagogických zamestnancov a odborných zamestnancov s druhou atestáciou sú vo väčšine prípadov nevyužiteľné / odborný garant programu kontinuálneho vzdelávania, člen skúšobnej komisie pre druhú atestáciu, či delegovaný člen medzinárodných expertných komisií a národných expertných komisií) a sú málo orientované na výkon profesie v škole a školskom zariadení.

Najväčšie prepojenie kompetencií na činnosť školy a školského zariadenia sa ukazuje pri kariérových stupňoch samostatný pedagogický a odborný zamestnanec a pedagogický a odborný zamestnanec s prvou atestáciou.

Zákon v tejto časti ďalej upravuje kariérové pozície ako funkčné zaradenie pedagogického zamestnanca alebo odborného zamestnanca na výkon špecializovaných činností alebo riadiacich činností, ktoré vyžadujú získanie a uplatňovanie príslušných profesijných kompetencií. Kariérové pozície sú pedagogický zamestnanec špecialista alebo odborný zamestnanec špecialista a vedúci pedagogický zamestnanec alebo vedúci odborný zamestnanec. Platí, že špecializované činnosti a riadiace činnosti vykonáva pedagogický zamestnanec a odborný zamestnanec súčasne s výkonom pedagogickej činnosti príslušnej kategórie alebo podkategórie pedagogických zamestnancov a výkonom odborných činností príslušnej kategórie odborných zamestnancov. V praxi to znamená, že pedagogický zamestnanec vykonáva špecializované činnosti v čase vyhradenom na výkon prác, súvisiacich s priamou výchovnou a vzdelávacou činnosťou, alebo v čase, vzniknutom znížením úväzku. Odborný zamestnanec špecialista vykonáva špecializované činnosti v rámci ustanoveného pracovného času, a to vrátane výkonu činnosti vedúceho odborného zamestnanca.

Zákonom priamo definovaným pedagogickým zamestnancom špecialistom je:

a) triedny učiteľ,

b) výchovný poradca,

c) kariérový poradca,

d) uvádzajúci pedagogický zamestnanec,

e) vedúci predmetovej komisie alebo vzdelávacej oblasti, vedúci metodického združenia alebo vedúci študijného odboru,

f) koordinátor informatizácie,

g) iný zamestnanec vykonávajúci špecializované činnosti určené riaditeľom, napríklad poradca pre vzdelávanie prostredníctvom informačno-komunikačných technológií, špecialista na výchovu a vzdelávanie detí zo sociálne znevýhodneného prostredia, cvičný pedagogický zamestnanec, koordinátor prevencie.

Zákonom priamo definovaným odborným zamestnancom špecialistom je:

a) uvádzajúci odborný zamestnanec,

b) supervízor,

c) iný zamestnanec vykonávajúci špecializované činnosti určené riaditeľom, napríklad koordinátor prevencie, výchovný poradca, kariérový poradca.

Činnosť pedagogického zamestnanca špecialistu a odborného zamestnanca špecialistu môže vykonávať ten, kto spĺňa kvalifikačné predpoklady na výkon pedagogickej činnosti odbornej činnosti a má ukončené adaptačné vzdelávanie, teda minimálne samostatný pedagogický zamestnanec alebo samostatný odborný zamestnanec (výnimkou je triedny učiteľ, túto špecializovanú činnosť môže vykonávať aj začínajúci pedagogický zamestnaec).

Zákon rámcovo definuje kompetencie a zodpovednosti, vyplývajúce zo zaradenia do príslušnej kariérovej pozície takto:

* Triedny učiteľ v príslušnej triede alebo triedach vyučuje, zodpovedá za vedenie príslušnej pedagogickej dokumentácie týkajúcej sa dieťaťa alebo žiaka a triedy, utváranie podmienok na rozvoj pozitívnych sociálnych väzieb medzi deťmi navzájom, medzi žiakmi navzájom, medzi deťmi, žiakmi a zamestnancami školy; spolupracuje so zákonným zástupcom a ostatnými pedagogickými zamestnancami a odbornými zamestnancami školy; poskytuje deťom, žiakom a zákonným zástupcom pedagogické poradenstvo. Činnosť triedneho učiteľa vykonáva pedagogický zamestnanec spravidla v jednej triede; v dvoch a viacerých triedach len v osobitných prípadoch, najmä ak z odborných alebo organizačných dôvodov nemožno výkonom tejto činnosti poveriť iného pedagogického zamestnanca.
* Výchovný poradca zabezpečuje a podieľa sa na poskytovaní výchovného poradenstva v oblasti výchovy a vzdelávania podľa školského zákona formou informačných, koordinačných, konzultačných, metodických a iných súvisiacich činností. Zároveň sprostredkúva odbornú terapeuticko-výchovnú činnosť podľa potrieb dieťaťa a žiaka. Činnosti výchovného poradcu môže vykonávať aj odborný zamestnanec.
* Kariérový poradca vykonáva činnosti v oblasti prípravy žiakov na ich vstup na trh práce. Činnosti kariérového poradcu môže vykonávať aj odborný zamestnanec.
* Uvádzajúci pedagogický zamestnanec koordinuje a zodpovedá za priebeh adaptačného vzdelávania začínajúceho pedagogického zamestnanca; na účely ukončenia adaptačného vzdelávania hodnotí mieru osvojenia si profesijných kompetencií samostatného pedagogického zamestnanca.
* Vedúci predmetovej komisie alebo vzdelávacej oblasti, vedúci metodického združenia alebo vedúci študijného odboru koordinuje, hodnotí a zodpovedá za prípravu pedagogickej dokumentácie podľa osobitného predpisu v zverenej oblasti plnenia školského vzdelávacieho programu, podieľa sa na organizovaní rozvoja profesijných kompetencií pedagogických zamestnancov a vykonáva projektovú, poradenskú a hodnotiacu činnosť zameranú na kvalitu výchovy a vzdelávania.
* Koordinátor informatizácie zabezpečuje poradenstvo v oblasti informatizácie a koordinuje používanie informačných a komunikačných technológií vo výchovno-vzdelávacom procese. Môže zabezpečovať aj chod a údržbu informačného systému, ak zamestnávateľ nemá tieto činnosti zabezpečené iným spôsobom. Činnosti koordinátora informatizácie môže vykonávať aj iný zamestnanec určený zamestnávateľom.
* Uvádzajúci odborný zamestnanec koordinuje a zodpovedá za priebeh adaptačného vzdelávania začínajúceho odborného zamestnanca; na účely ukončenia adaptačného vzdelávania hodnotí mieru osvojenia si profesijných kompetencií samostatného odborného zamestnanca.
* Supervízor koordinuje a odborne dohliada na úroveň jednotlivých odborných činností a podieľa sa na kontinuálnom vzdelávaní a inom zvyšovaní profesijných kompetencií odborných zamestnancov škôl a školských zariadení.

Vedúcim pedagogickým zamestnancom alebo vedúcim odborným zamestnancom je

a) riaditeľ,

b) zástupca riaditeľa,

c) hlavný majster odbornej výchovy,

d) vedúci vychovávateľ,

e) vedúci odborného útvaru,

f) ďalší pedagogický zamestnanec alebo odborný zamestnanec ustanovený podľa Zákonníka práce

Činnosť vedúceho pedagogického zamestnanca alebo vedúceho odborného zamestnanca môže vykonávať ten, kto

a) spĺňa kvalifikačné predpoklady na výkon pedagogickej činnosti alebo na výkon odbornej činnosti podľa tohto zákona v príslušnej kategórii alebo podkategórii,

b) vykonal prvú atestáciu,

c) spĺňa podmienku dĺžky výkonu pedagogickej činnosti alebo výkonu odbornej činnosti,

d) najneskôr do troch rokov od ustanovenia do kariérovej pozície vedúceho pedagogického zamestnanca alebo vedúceho odborného zamestnanca ukončí funkčné vzdelávanie, pričom funkčné vzdelávanie platí najdlhšie sedem rokov od jeho ukončenia. Jeho platnosť sa predlžuje po každom absolvovaní funkčného inovačného vzdelávania, ktoré bude ukončené pred uplynutím doby platnosti funkčného vzdelávania. Platnosť funkčného inovačného vzdelávania je sedem rokov od jeho ukončenia. Toto zákonné opatrenie de facto spochybňuje čiastočnú kvalifikáciu, ktorá je získaná absolvovaním funkčného vzdelávania. Zároveň zákon umožňuje riadiť školu a školské zariadenie až sedem rokov bez požadovaných riadiacich kompetencií.

Platí, že štruktúru kariérových pozícií v škole alebo v školskom zariadení určí riaditeľ vo vnútornom predpise po prerokovaní v pedagogickej rade a po prerokovaní so zriaďovateľom.

**ŠIESTA ČASŤ**

**KONTINUÁLNE VZDELÁVANIE**

Zákon v šiestej časti definuje KV ako:

- súčasť celoživotného vzdelávania,

- sústavný proces nadobúdania vedomostí, zručností a spôsobilostí s cieľom udržiavania, obnovovania, zdokonaľovania, rozširovania a dopĺňania profesijných kompetencií pedagogického zamestnanca a odborného zamestnanca potrebných na výkon pedagogickej činnosti a na výkon odbornej činnosti,

pričom rozlišuje tieto druhy KV:

**a) adaptačné vzdelávanie**

Cieľom adaptačného vzdelávania začínajúceho PZ a OZ získanie profesijných kompetencií potrebných na výkon činností samostatného pedagogického zamestnanca alebo samostatného odborného zamestnanca, ktoré nemožno získať absolvovaním študijného programu alebo vzdelávacieho programu v požadovanom študijnom odbore poskytujúcom požadovaný stupeň vzdelania. Adaptačné vzdelávanie sa uskutočňuje podľa vzdelávacieho programu adaptačného vzdelávania vypracovaného zamestnávateľom podľa rámcového programu adaptačného vzdelávania, ktorý vydalo MŠVVŠ SR. Poskytovateľom adaptačného vzdelávania podľa je škola alebo školské zariadenie, s ktorým má PZ alebo OZ uzatvorený pracovný pomer. Zamestnávateľ je povinný vyhotoviť písomné dôkazy o priebehu a ukončení adaptačného vzdelávania, doklad o ukončení adaptačného vzdelávania sa vydáva ako rozhodnutie podľa Správneho poriadku. Odvolacím orgánom je orgán miestnej štátnej správy v školstve. Neúspešné ukončenie adaptačného vzdelávania je dôvodom na ukončenie pracovného pomeru.

**b) aktualizačné vzdelávanie**

Cieľom aktualizačného vzdelávania pedagogického zamestnanca a odborného zamestnanca je udržanie si profesijných kompetencií potrebných na štandardný výkon pedagogickej činnosti alebo na štandardný výkon odbornej činnosti, na výkon riadiacich činností, uskutočňujú ho školy a školské zariadenia, vysoké školy, priamo riadené organizácie, cirkvi a náboženské spoločnosti a súkromní poskytovatelia. Delí sa na aktualizačné, prípravné atestačné, funkčné aktualizačné. Ukončuje sa prezentáciou pred účastníkmi a lektorom aktualizačného vzdelávania alebo záverečnou prezentáciou pred trojčlennou skúšobnou komisiou Vyžaduje sa akreditácia programov aktualizačného vzdelávania.

**c) inovačné vzdelávanie**

Cieľom inovačného vzdelávania pedagogického zamestnanca a odborného zamestnanca je zdokonaľovanie profesijných kompetencií potrebných na štandardný výkon pedagogickej činnosti alebo na štandardný výkon odbornej činnosti, uskutočňujú ho školy a školské zariadenia, vysoké školy, priamo riadené organizácie, cirkvi a náboženské spoločnosti a súkromní poskytovatelia. Delí sa na inovačné, funkčné inovačné. Ukončuje sa obhajobou písomnej záverečnej práce a záverečnou skúškou pred trojčlennou skúšobnou komisiou. Predsedu skúšobnej komisie a jej členov vymenúva štatutárny orgán poskytovateľa. Vyžaduje sa akreditácia programov špecializačného vzdelávania.

**d) špecializačné vzdelávanie**

Cieľom špecializačného vzdelávania pedagogického zamestnanca a odborného zamestnanca je získanie profesijných kompetencií potrebných na výkon špecializovaných činností, uskutočňujú ho školy a školské zariadenia, vysoké školy, priamo riadené organizácie, cirkvi a náboženské spoločnosti a súkromní poskytovatelia. Delí sa na inovačné, funkčné inovačné. Ukončuje sa záverečnou prezentáciou a pohovorom pred trojčlennou skúšobnou komisiou Vyžaduje sa akreditácia programov inovačného vzdelávania.

**e) funkčné vzdelávanie**

Cieľom funkčného vzdelávania pedagogického zamestnanca a odborného zamestnanca je získanie profesijných kompetencií potrebných na výkon riadiacich činností. Funkčné vzdelávanie poskytuje MPC, vzdelávacia organizácia iného ústredného orgánu štátnej správy, vysoké školy, cirkev alebo náboženská spoločnosť, súkromní poskytovatelia. Ukončuje obhajobou písomnej záverečnej práce a záverečnou skúškou pred trojčlennou skúšobnou komisiou. Predsedu skúšobnej komisie a jej ďalších členov vymenúva štatutárny orgán poskytovateľa. Vyžaduje sa akreditácia programov funkčného vzdelávania.

O ukončení KV sa vydáva osvedčenie, zákon uvádza náležitosti osvedčenia.

Zákon ustanovuje mechanizmus akreditácie PKV, akreditáciu vydáva MŠVVŠ SR, akreditačné konanie PKV podlieha Správnemu poriadku, ustanovuje sa poradný orgán – Akreditačná rada MŠVVŠ SR pre kontinuálne vzdelávanie PZ a OZ, náležitosti jej činnosti, náležitosti žiadosti o akreditáciu PKV a rozhodnutia o akreditácii PKV, povinnosti poskytovateľa PKV, podmienky poskytovania akreditovaného PKV, podmienky zrušenia akreditácie.

Za KV zodpovedá riaditeľ, ktoré koordinuje podľa ročného plánu kontinuálneho vzdelávania vyplývajúceho z cieľov výchovy a vzdelávania alebo z cieľov výchovno-poradenskej a terapeuticko-výchovnej činnosti školy alebo školského zariadenia. Ročný plán kontinuálneho vzdelávania riaditeľ vydá po vyjadrení zriaďovateľa, v základných umeleckých školách, v jazykových školách, v materských školách a v školských zariadeniach so súhlasom zriaďovateľa. Na KV možno prijať PZ a OZ až po absolvovaní šiestich mesiacov pedagogickej činnosti alebo odbornej činnosti.

Kvalita poskytovaného PKV je zabezpečená kompetenciou MŠVVŠ SR výkonu kontroly realizácie PKV a inštitútom garanta PKV. Zákonná úprava neumožňuje garantovať PKV odborníkom z praxe, čo negatívne vplýva najmä na KV PZ, ktorí participujú na duálnom vzdelávaní.

**SIEDMA ČASŤ**

**KREDITOVÝ SYSTÉM**

V kreditovom systéme PZ a OZ sú kredity

* **získavané**, ich počet zohľadňuje získavajú rozsah a náročnosť absolvovaného programu kontinuálneho vzdelávania, počet kreditov za akreditovaný PKV zohľadňuje jeho rozsah, náročnosť a spôsob jeho ukončovania,
* **priznávané** za autorstvo alebo mieru spoluautorstva schválených učebníc, učebných textov, pracovných zošitov, odporúčaných učebných pomôcok alebo iných merateľných tvorivých aktivít súvisiacich s výkonom pedagogickej činnosti alebo odbornej činnosti, získavať ich možno aj pri prerušení výkonu pedagogickej alebo odbornej činnosti, za vykonanie rigoróznej skúšky alebo štátnej jazykovej skúšky sa priznáva pevne stanovený počet kreditov, za vzdelávanie absolvované v zahraničí,
* **uznávané** RŠ v súlade s plánom KV, ak ide o kredity získané za absolvované PKV,
* **využívané** PZ a OZ na získanie kreditového príplatku alebo ako splnenie jednej z podmienok na vykonanie atestácie.

Doba platnosti priznaného kreditu je najviac sedem rokov od jeho priznania; zo závažných dôvodov, najmä čerpania materskej dovolenky, rodičovskej dovolenky alebo práceneschopnosti trvajúcej dlhšie ako šesť mesiacov nepretržite, môže zamestnávateľ na základe písomnej žiadosti zamestnanca túto dobu predĺžiť najviac o tri roky.

RŠ je povinný na verejne prístupnom mieste v škole alebo školskom zariadení zverejniť informáciu o uznaných kreditoch, sú stanovené povinné náležitosti informácie a zákonné podmienky podania sťažnosti proti neuznaniu kreditov.

**ÔSMA ČASŤ**

**ATESTÁCIE**

Zákon chápe atestáciu ako overenie profesijných kompetencií pre vyšší kariérový stupeň. Vykonáva sa pre príslušný stupeň vzdelania, kategóriu a podkategóriu. Zákon stanovuje podmienky platnosti vykonanej atestácie pri zvýšení vzdelania, prechodu do inej kategórie alebo podkategórie. Atestácia sa neuznáva pri prechode na odbornú činnosť, alebo pri neplnení kvalifikačných predpokladov /najmä v prípade učiteľov, ktorí prestali spĺňať kvalifikačný predpoklad. Atestáciu môže uskutočňovať MPC, priamo riadená organizácia iného ústredného orgánu štátnej správy, alebo vysoká škola, ktorá má akreditované študijné programy vysokoškolského štúdia druhého stupňa v skupine študijných odborov výchova a vzdelávanie, v študijnom odbore psychológia, v skupine študijných odborov nelekárske zdravotnícke vedy a v sústave študijných odborov bezpečnostné služby. Učitelia kontinuálneho vzdelávania vykonávajú druhú atestáciu podľa tohto zákona pred atestačnou komisiou zriadenou vysokou školou.

Atestáciu tvorí atestačná skúška a obhajoba atestačnej práce, PZ a OZ vykoná atestáciu, ak obháji atestačnú prácu z oblasti výkonu činnosti v príslušnej kategórii alebo podkategórii a vykoná atestačnú skúšku, ktorou preukáže profesijné kompetencie potrebné na zaradenie do príslušného kariérového stupňa; atestačnú skúšku možno vykonať ústnou formou alebo praktickou formou.

Zákon stanovuje platobné, organizačné a personálne podmienky výkonu atestácie, povinnosti organizátora atestácií, podmienky vykonania atestácií a opravných atestácií a ich personálne zabezpečenie, náležitosti osvedčenia o vykonaní atestácie.

**DEVIATA ČASŤ**

**HODNOTENIE PEDAGOGICKÉHO ZAMESTNANCA A ODBORNÉHO ZAMESTNANCA**

Zákon ustanovuje povinnosť vedúceho PGZ, uvádzajúceho PZ a uvádzajúceho OZ hodnotiť výsledky, kvalitu a náročnosť výkonu PGČ a OČ, mieru osvojenia si a využívania profesijných kompetencií. Vedúci PGZ je povinný hodnotiť PGZ alebo OZ jedenkrát ročne najneskôr do konca školského roka, vyhotoviť o hodnotení písomný záznam. Hodnotenie je podkladom na rozhodnutie o ukončení adaptačného vzdelávania, vypracovanie plánu kontinuálneho vzdelávania, odmeňovanie. Zásady hodnotenia pedagogických zamestnancov a odborných zamestnancov musia byť rozpracované v pracovnom poriadku.

**DESIATA ČASŤ**

**STAROSTLIVOSŤ O PEDAGOGICKÉHO ZAMESTNANCA A ODBORNÉHO ZAMESTNANCA, JEHO OCHRANA A MORÁLNE OCEŇOVANIE**

Zákon v desiatej časti ustanovuje benefity, ktoré patria PGZ a OZ a podmienky ich využívania:

* zamestnávateľ uhradí PGZ a OZ školy alebo školského zariadenia, ktorú navštevuje najmenej 50 % detí alebo žiakov zo sociálne znevýhodneného prostredia z celkového počtu navštevujúcich detí alebo žiakov k 15. septembru začínajúceho školského roka, jedenkrát ročne preukázanú hodnotu vakcíny proti chrípke, najviac vo výške 5 % sumy životného minima pre jednu plnoletú fyzickú osobu, ak ju neuhrádza zdravotná poisťovňa zamestnanca, preukázanej hodnoty vakcíny proti hepatitíde typu A a B, najviac v sume životného minima pre jednu plnoletú fyzickú osobu, ak ju neuhrádza zdravotná poisťovňa zamestnanca,
* PGZ a OZ patrí pracovné voľno s náhradou funkčného platu v rozsahu päť pracovných dní v kalendárnom roku na účasť na kontinuálnom vzdelávaní, ďalších päť pracovných dní na prípravu a vykonanie prvej atestácie alebo druhej atestácie, ďalších päť pracovných dní na účasť na funkčnom vzdelávaní alebo na funkčnom inovačnom vzdelávaní, ak ide o vedúceho PGZ alebo vedúceho OZ, pracovné voľno je možné čerpať za podmienok určených RŠ, spravidla v čase obmedzenia alebo prerušenia prevádzky,
* preventívne psychologické poradenstvo v pracovnom čase najmenej jedenkrát ročne, tréning zameraný na predchádzanie a zvládanie agresivity, na sebapoznanie a riešenie konfliktov.

Zákon ustanovuje morálne oceňovanie PGZ a OZ ministrom školstva, vedy, výskumu a športu SR, spojené s finančným alebo vecným darom za:

a) celoživotnú prácu a mimoriadne výsledky dosiahnuté vo výchove a vzdelávaní, na úseku vedy, starostlivosti o deti, mládež a šport a za prácu a výsledky celoštátneho významu a medzinárodného významu,

b) dlhoročný podiel na rozvoji školstva Slovenskej republiky v oblasti výchovy a vzdelávania, humánneho a tvorivého prístupu vo výchovno-vzdelávacom procese,

c) mimoriadne výsledky v oblasti výchovy a vzdelávania detí a žiakov

a podmienky jeho udelenia.

**JEDENÁSTA ČASŤ**

**FINANCOVANIE ATESTÁCIÍ A FINANCOVANIE KONTINUÁLNEHO VZDELÁVANIA**

Zákon ustanovuje financovanie atestácií a financovanie KV z z prostriedkov štátneho rozpočtu, z prostriedkov rozpočtov samosprávnych krajov a obcí v rozsahu svojich pôsobností, z prostriedkov rozpočtov zriaďovateľov, z prostriedkov zamestnávateľov, z úhrad účastníkov kontinuálneho vzdelávania, z príspevkov a darov alebo z iných zdrojov, podmienky financovania z rozpočtu školy a školského zariadenia.

**DVANÁSTA ČASŤ**

**CENTRÁLNY REGISTER PEDAGOGICKÝCH ZAMESTNANCOV, ODBORNÝCH ZAMESTNANCOV A ĎALŠÍCH ZAMESTNANCOV ŠKÔL A ŠKOLSKÝCH ZARIADENÍ**

Centrálny register zamestnancov škôl a školských zariadení vrátane PGZ a OZ vedie MŠVVŠ SR, zákon ustanovuje rozsah získavaných údajov. Centrálny register je neverejný, je stanovený okruh subjektov, ktoré majú k nemu prístup a jeho účel.

**TRINÁSTA ČASŤ**

**SPOLOČNÉ, PRECHODNÉ A ZÁVEREČNÉ USTANOVENIA**

Spoločné ustanovenia upravujú:

- v prípade potreby povinnosť PZ začať vzdelávanie na získanie pedagogickej spôsobilosti najneskôr do dvoch rokov od vzniku prvého pracovného pomeru PGZ v príslušnom druhu a type školy alebo školského zariadenia a najneskôr do štyroch rokov pracovného pomeru ho ukončiť,

- v prípade potreby povinnosť PZ začať vzdelávanie na získanie špeciálno-pedagogickej spôsobilosti najneskôr do štyroch rokov od vzniku prvého pracovného pomeru alebo od začiatku výkonu PGČ, ktorá si vyžaduje špeciálnu pedagogiku, v príslušnom druhu a type školy alebo školského zariadenia a najneskôr do siedmich rokov pracovného pomeru ho ukončiť,

- zaradenie PZ a zákaz vykonávania atestácií do doby ukončenia uvedeného vzdelávania,

- sankcie za neabsolvovanie uvedeného vzdelávania – nezískania kvalifikácie,

- štátny dohľad nad KV a atestáciami,

- ďalšie administratívne a legislatívne náležitosti.

Vzdelávanie podľa doterajších predpisov na obnovovanie a zdokonaľovanie profesijných kompetencií na výkon špecializovaných činností sa uskutočňuje a ukončuje až do doby ukončenia platnosti rozhodnutia o akreditácii, najdlhšie však do 31. decembra 2016, podľa doterajších predpisov.

1. **Návrhy na zmenu zákona č. 317/2009 Z. z.**

|  |  |  |
| --- | --- | --- |
| **Vecný návrh** | **Zdroj** | **Vecné zdôvodnenie návrhu** |
| V úvodných ustanoveniach jednoznačne ustanoviť, že sa zákon vzťahuje aj na PZ a OZ, ktorí vykonávajú PGČ a OČ v obdobnom pracovnom pomere. | Podnety z aplikačnej praxe | Prijatie zmeny umožní vyžadovať plnenie predpokladov na výkon PGČ a OČ, osobitne predpoklad bezúhonnosti. |
| V časti „Pedagogická činnosť a odborná činnosť“ definovať náročnosť PGČ v kontexte napĺňania školského vzdelávacieho programu alebo výchovného programu školského zariadenia resp. podieľania sa na jeho plnení. | Podnety z aplikačnej praxe | Právna úprava odstráni diskrimináciu niektorých skupín PGČ, ktorá vznikla v dôsledku zavedenia ŠkVzdP a ŠkVýchP bez odrazu na normovaní práce vychovávateľov a učiteľov. |
| V časti „Predpoklady“ úpravou zamedziť výkon PGČ a OČ osobám trestaným za trestné činy, spáchané aj mimo výkonu PGČ a OČ, zahladené a spáchané v zahraničí. | Podnety z aplikačnej praxe | Súčasná právna úprava umožňuje uvedeným skupinám osôb vykonávať PGČ a OČ, čím môže dôjsť k ohrozeniu detí a žiakov. |
| V časť „Predpoklady“ doplniť povinnosť ovládať jazyk príslušnej národnostnej menšiny, ak ide o výkon PGČ v škole a školskom zariadení s vyučovacím jazykom príslušnej národnostnej menšiny. | Podnety z aplikačnej praxe | Je nutné, aby PZ škôl a školských zariadení s vyučovacím alebo výchovným jazykom prispievali k udržiavaniu minoritnej kultúry aj komunikáciou s deťmi a žiakmi v príslušnom jazyku. |
| Z časti „Predpoklady“ vyňať kvalifikačné predpoklady, doplniť novú časť „Kvalifikačné predpoklady a získavanie kvalifikačných predpokladov“. V novej časti definovať vstupné kvalifikačné požiadavky, možnosti ich získavania a dopĺňania, s ohľadom na zabezpečenie kvality výchovy a vzdelávania, definovať možnosti doplnenia odbornej a pedagogickej spôsobilosti na výkon PGČ, obmedzenie anachronizmov /kvalifikačná požiadavka, funkčné vzdelávanie, lehoty na prihlásenie a absolvovanie DPŠ a funkčného vzdelávania/, zaviesť kvalifikačné vzdelávanie na PRO, zaviesť zodpovednosť RŠ za kvalifikovanosť poskytovania výchovy a vzdelávania. Zosúladiť dopĺňanie kvalifikačných predpokladov s platnou legislatívou /zákon o celoživotnom vzdelávaní/. Kvalifikáciu bude možné získať vzdelávaním podľa školského a vysokoškolského zákona, rozširujúcim štúdiom, DPŠ, kvalifikačným pomaturitným štúdiom, kvalifikačným vzdelávaním v PRO, ale aj absolvovaním akreditovaného kurzu podľa zákona o celoživotnom vzdelávaní, ak pôjde o doplnenie odbornej spôsobilosti na výkon profesijných predmetov alebo predmetov praktickej prípravy alebo odbornej výchovy. Vykonávacím predpisom určiť postup RŠ pri posudzovaní kvalifikačných predpokladov a predzmluvných vzťahoch, počas výkonu PGČ a OČ a ďalší PZ a OZ pri revízii posúdenia (úlohy OŠ OÚ, MŠVVŠ SR). Vydať katalóg požadovaného a uznaného vzdelania (aktuálne, podľa predchádzajúcich úprav), aktualizovať ho na stránkach MŠVVŠ SR. | Podnety z aplikačnej praxe, téza PVV: „Strategickým cieľom vlády je efektívne fungujúce regionálne školstvo poskytujúce kvalitnú výchovu a vzdelávanie, reagujúce na aktuálne i očakávané potreby jednotlivca a spoločnosti, a osobitne na potreby hospodárskej praxe, dostupné pre všetky vrstvy spoločnosti, poskytujúce deťom a žiakom radosť zo získavania vedomostí a ich osobného rastu, ako i základ zdravého životného štýlu, a zabezpečujúce učiteľom postavenie a ohodnotenie zodpovedajúce mimoriadnemu významu ich práce.“ | Strata kvalifikácie nie je podľa súdov dôvodom na rozviazanie pracovného pomeru, v novej časti definovať odbornú a pedagogickú spôsobilosť na výkon PGČ, hierarchizovať ich v súlade so súčasným stavom učiteľského vzdelávania. Očakáva sa priaznivý dopad na kvalitu vyučovania všetkých predmetov, osobitne profesijných predmetov a výkonu PGČ MOV. |
| V oblasti KV- zamerať ho na potreby školy ako nástroj na udržiavanie a inovovanie požadovanej kvalifikácie so zodpovednosťou RŠ za jeho realizáciu vrátane plánovania a vyhodnocovania. Zrušiť adaptačné vzdelávanie v súčasnej podobe, nahradiť ho odkazom na povinnosť zamestnávateľa zaškoliť nového zamestnanca podľa Zákonníka práce. Vykonávacím predpisom implementovať do činnosti škôl a školských zariadení princípy učiacej sa školy, so zodpovednosťou RŠ za plánovanie zabezpečenia kvalifikovaného výkonu výchovy a vzdelávania, podporiť vnútorné vzdelávanie s využitím odborného potenciálu PZ a OZ so zriadením pozície odborného garanta, zodpovedného za vnútorné vzdelávanie PZ a OZ – jeho odbornosť bude potvrdená akreditačnou radou.  Na účely udržiavania a aktualizácie profesijných kompetencií zaviesť externé KV – doteraz aktualizačné, zamerané výhradne na aktualizáciu profesijných kompetencií pre príslušný kariérový stupeň. Doterajšie inovačné KV a predatestačné KV zahrnúť do predatestačnej prípravy. Doterajšie funkčné vzdelávanie zahrnúť do kvalifikačného vzdelávania. Kvalitu PKV bude garantovať garant, požiadavky na odbornosť garanta sa doplnia tak, aby PKV mohli garantovať aj odborníci z praxe, mimo rezort školstva. Ustanoví sa možnosť vykonávať atestácie v jazyku národnostnej menšiny, v ktorej PZ a OZ vykonáva PGČ a OČ. | Téza PVV: **RŠ-A-3:***pripraví legislatívne zmeny v systéme kontinuálneho vzdelávania, kreditovom systéme, kariérovom systéme a vykonávaní atestácií vo väzbe na profesijné štandardy pedagogických a odborných zamestnancov regionálneho školstva*. | Zosúladiť právo na KV ako profesijné právo s potrebami školy a povinnosťou udržiavať a prehlbovať kvalifikáciu v súlade s potrebami zamestnávateľa a profesijným štandardom. |
| V časti „Kreditový systém“ zrušiť mechanizmus získavania, priznávania a uznávania kreditov a nahradiť ho mechanizmom, kde:  a) na účely kreditového príplatku ako nárokovateľnej zložky platu, hradeného z rozpočtu konkrétneho subjektu PZ a OZ získava kredity len za externé KV, absolvované v súlade s potrebami a plánom školy, sú mu priznané kredity RŠ za aktívnu alebo pasívnu účasť na vnútornom vzdelávaní a za výkon činnosti odborného garanta; pasívnou účasťou sa rozumie absolvovanie vzdelávania v pozícii účastníka vzdelávania, aktívnou účasťou sa rozumie príprava vzdelávacej aktivity a lektorovanie vzdelávacej aktivity.  b) na účely atestácie sú RŠ priznávané kredity za preukázanie profesijných kompetencií požadovaných pre vyšší KS, a to pri výkone PGČ a OČ a za absolvovanie rigoróznej skúšky. | Téza PVV: **RŠ-A-3:***pripraví legislatívne zmeny v systéme kontinuálneho vzdelávania, kreditovom systéme, kariérovom systéme a vykonávaní atestácií vo väzbe na profesijné štandardy pedagogických a odborných zamestnancov regionálneho školstva*. | Zosúladiť kreditový systém s potrebami konkrétnej školy a školského zariadenia a s potrebami výkonu atestácií. |
| V časti „Atestácie“ úplne zrušiť súčasný mechanizmus a nahradiť ho atestačným konaním, ktoré začína prihlásením PZ a OZ na vykonanie atestácie vrátane predloženia portfólia (odporúčanie riaditeľa, charakteristika PZ a OZ zameraná na osvojenie a preukázanie požadovaných profesijných kompetencií v PGČ a OČ, doklady o priznaných kreditoch na účely vykonania atestácie), pokračuje pridelením tútora, ktorý vyhodnotí portfólio, odporučí inovačné vzdelávanie, zamerané na získanie chýbajúcich požadovaných kompetencií (bez kreditov), končí atestačným pohovorom a atestačnou skúškou, kde sa overí atestant preukáže získanie profesijných kompetencií požadovaných pre príslušný kariérový stupeň. Čo sa týka stupňa vzdelania, atestácie sa budú vykonávať v súlade s profesijným štandardom, budú sa vykonávať naďalej osobitne pre PGČ a OČ – vyplýva to z povahy rozdielu vykonávaných pracovných činností. Atestácie budú vykonávať certifikované atestačné organizácie, zákon ustanoví podmienky, za ktorých organizácia získa právo organizovať atestácie; rozhodujúcim bude kritérium preukázateľnej expertnosti v oblasti profesijného rozvoja PZ a OZ. Podobne budú nastavené kritériá na výber tútorov a členov atestačných komisií. | Téza PVV: **RŠ-A-3:***pripraví legislatívne zmeny v systéme kontinuálneho vzdelávania, kreditovom systéme, kariérovom systéme a vykonávaní atestácií vo väzbe na profesijné štandardy pedagogických a odborných zamestnancov regionálneho školstva*. | Vykonanie atestácie je naplnenie profesijného práva s dopadom na konkrétny výkon PGČ a OČ a na rozpočet konkrétnej školy. Vykonanie atestácie bude skutočne overením požadovaných profesijných kompetencií, vymedzených profesijným štandardom. |
| V časti „Hodnotenie“ bude kladený dôraz na osobitné hodnotenie kvality práce s dopadom na odmeňovanie a osobitné hodnotenie miery využívania profesijných kompetencií na účely odporúčania vykonania atestácie. Zásady hodnotenia PZ a OZ sa nebudú rozpracovávať na úrovni školy alebo ŠZ v pracovnom poriadku, ale budú rozpracované ministerstvom na celoštátnej úrovni. |  | Ide o logické prepojenie medzi navrhovanými zmenami. |
| V časti „Starostlivosť“ doplniť splnomocnenie na podporovanie tvorivosti PZ a OZ vrátane nároku na voľno na účasť na súťaži alebo prehliadke tvorivosti. | NPRVV | Prispeje sa k popularizácii PZ a OZ v spoločnosti. |
| Doplniť do zákona právo PZ a OZ na ochranu pred sociálno-patologickými javmi v škole, osobitne mobingom, bossingom vrátane posilnenia Rady školy na prijímanie podnetov PZ vrátane podnetov RŠ, ktorí sú vystavení staffingu, mobingu alebo bossingu, ich prerokovanie a povinnosti podať písomnú správu zriaďovateľovi /bossing, staffing/ alebo RŠ /mobing, staffing/ vrátane odporúčania zriaďovateľovi na odvolanie RŠ z dôvodu bossingu. Ustanoví sa povinnosť zriaďovateľa odvolať RŠ za bossing, ak to odporučí Rada školy. V prípade ochrany OZ pred sociálno-patologickými javmi sa bude postupovať rovnako, ak pôjde o zamestnancov škôl, ak pôjde o zamestnancov školských zariadení, kompetenciu prerokovať podnet a vydať odporučenie zriaďovateľovi alebo RŠ bude mať okresný úrad v sídle kraja. Ustanoví sa povinnosť škôl a školských zariadení v pracovnom poriadku uviesť pracovnoprávny postih zamestnancov, ktorým bol preukázaný mobing alebo staffing. Ustanoví sa postih pre zriaďovateľov, ktorí po odporúčaní Radou školy neodvolajú RŠ z dôvodu bossingu. | Podnety z aplikačnej praxe | V súčasnej právnej úprave sa nepamätá na postihovanie sociálnopatologických javov medzi zamestnancami škôl a školských zariadení |
| Doplniť povinnosť implementovať do vnútorných predpisov /najmä pracovný poriadok/ Etický kódex PZ a OZ. | PVV, NPRVV | Úpravou sa zabezpečí vymožiteľnosť dodržiavania etického kódexu PGZ a OZ. |
| Práva a povinnosti VPZ a VOZ vrátane RŠ sústrediť v zákone o pedagogických zamestnancoch a odborných zamestnancoch. Zaviesť zákonnú možnosť pôsobiť v konkrétnej pozícii VPZ alebo VOZ konkrétnej školy alebo školského zariadenia najviac na dve funkčné obdobia idúce po sebe. | Podnet z aplikačnej praxe. | Prijatím návrhu sa odstráni nejednotnosť a roztrieštenosť riešenia uvedenej problematiky, spôsobená postupným prijímaním zákonov 596/2003, 552/2003, 317/2009. Obmedzením výkonu činnosti sa umožní realizovať profesijný rozvoj väčšiemu okruhu PZ a OZ. |
| Zjednotiť postup schvaľovania plánu kontinuálneho vzdelávania pre všetky druhy škôl a školských zariadení a jasne stanoviť, či sa vypracúva plán kontinuálneho vzdelávania na školský alebo kalendárny rok. | Požiadavka aplikačnej praxe |  |
| Upraviť problematiku uznávania kreditov pre učiteľov kontinuálneho vzdelávania, ktorá v súčasnej právnej úprave úplne absentuje. | Požiadavka aplikačnej praxe |  |
| Explicitne zaviesť kariérovú pozíciu: „Školský špecialista pre využívanie knižničných a informačných služieb pre potreby výchovy a vzdelávania.“ | Požiadavka aplikačnej praxe |  |
| Definovať kariérovú pozíciu vytvorenú pre zamestnancov základných škôl a stredných škôl v oblasti výchovného a kariérového poradenstva, s jasným posilnením zložky orientovanej na kariérové poradenstvo, vrátane terminologickej úpravy; ako vhodným pomenovaním, zastrešujúcim rovnocenne zložku výchovného poradenstva aj kariérového poradenstva, sa javí názov **„výchovný a kariérový poradca“** – ktorý bude nahrádzať doterajšie kariérové pozície „výchovný poradca“ a „kariérový poradca“. | NÁVRH KONCEPČNÉHO RIEŠENIA VÝCHOVNÉHO  A KARIÉROVÉHO PORADENSTVA | Terminologická kumulácia kariérových pozícií „výchovný poradca“ a „kariérový poradca“ na „výchovný a kariérový poradca“ umožní vytvorenie profesijného štandardu pre pracovnú náplň kariérovej pozície tak, aby ju najmä v základných školách a menších stredných školách naďalej mohol plniť jeden  zamestnanec. Predmetný profesijný štandard má však umožniť rovnako aj vytvorenie pracovných náplní pre dvoch zamestnancov s rozčlenením ich činností tak, aby  jeden z nich mohol prioritne orientovať na výchovné poradenstvo a ďalší na oblasť kariérového poradenstva. Na rozdiel od doterajšieho stavu, bude možné obidvom výchovným a kariérovým poradcom znížiť úväzok rozdelením  časovej dotácie, ktorej celkový rozsah bude vymedzený pre školu v závislosti od počtu žiakov, nie od počtu pedagogických zamestnancov určených na kariérovú pozíciu výchovného a kariérového poradcu. Kumulovanie pozície výchovného poradcu a kariérového poradcu na školách ako „výchovného a kariérového poradcu“ je len čiastočnou odpoveďou na narastajúci počet výchovných problémov súvisiacich s hodnotovým nastavením spoločnosti. Zvyšujúce sa zaťaženie výchovných poradcov môže byť sčasti kompenzované zvýšením časovej dotácie pre ich činnosť, ale aj konkrétnym zadefinovaním obsahovej náplne ich práce prostredníctvom rezortného predpisu, ktoré vytvorí podmienky na transparentné posúdenie nárokov kladených na výchovných poradcov v súčasných podmienkach. |
| K zákonu vydať tieto vykonávacie predpisy:   * Nariadenie vlády SR o rozsahu vyučovacej a výchovnej povinnosti * Vyhlášku MŠVVŠ SR o atestáciách * Vyhlášku MŠVVŠ SR o kontinuálnom vzdelávaní * Vyhlášku MŠVVŠ SR o kreditoch * Vyhlášku MŠVVŠ SR o postupe pri posudzovaní plnenia kvalifikačných predpokladov PZ a OZ   Na webovom sídle MŠVVŠ zverejniť a pravidelne aktualizovať:   * Zoznam požadovaného a uznaného vzdelania na výkon konkrétnej PGČ a OČ, * Profesijné štandardy pre jednotlivé kategórie a podkategórie PZ a OZ   Na webovom sídle MŠVVŠ SR zverejniť Etický kódex PZ  Na webovom sídle MŠVVaŠ SR zverejniť Zásady hodnotenia PZ a OZ | | |

Ostatné úpravy, obsiahnuté v zákone č. 317/2009 Z. z. v platnom znení, sa navrhujú nemeniť.